CELEX: 32021D1027
Language: ro
Date: 2021-06-22 00:00:00
Title: Decizia (UE) 2021/1027 a Consiliului din 22 iunie 2021 de încredințare către Comisia Europeană – Oficiul de Administrare și Plată a Drepturilor Individuale (PMO) – a exercitării competențelor conferite autorității împuternicite să facă numiri și autorității împuternicite să încheie contracte de muncă cu privire la asigurarea împotriva riscurilor de boală profesională sau de accident

24.6.2021   
               
               
                  RO
               
               
                  Jurnalul Oficial al Uniunii Europene
               
               
                  L 224/29
               
            
         DECIZIA (UE) 2021/1027 A CONSILIULUI
         din 22 iunie 2021
         de încredințare către Comisia Europeană – Oficiul de Administrare și Plată a Drepturilor Individuale (PMO) – a exercitării competențelor conferite autorității împuternicite să facă numiri și autorității împuternicite să încheie contracte de muncă cu privire la asigurarea împotriva riscurilor de boală profesională sau de accident
         CONSILIUL UNIUNII EUROPENE,
         având în vedere Statutul funcționarilor Uniunii Europene și Regimul aplicabil celorlalți agenți ai Uniunii Europene, prevăzute în Regulamentul (CEE, Euratom, CECO) nr. 259/68 al Consiliului (1), în special articolul 2 alineatul (2) din statutul respectiv și articolul 6 din regimul respectiv,
         având în vedere Decizia (UE) 2017/262 a Consiliului din 6 februarie 2017 de stabilire, pentru Secretariatul General al Consiliului, a autorității de numire și a autorității abilitate să încheie contracte de muncă și de abrogare a Deciziei 2013/811/UE (2),
         întrucât:
         
                     (1)
                  
                  
                     Funcționarii și ceilalți agenți ai Uniunii Europene sunt asigurați împotriva riscurilor de boală profesională sau de accident în temeiul articolului 73 din Statutul funcționarilor Uniunii Europene (denumit în continuare „Statutul funcționarilor”) și al articolelor 28 și 95 din Regimul aplicabil celorlalți agenți ai Uniunii Europene (denumit în continuare „Regimul aplicabil”). În temeiul articolului 73 din Statutul funcționarilor, condițiile acestei asigurări sunt stabilite în normele comune elaborate de comun acord de către toate instituțiile și înregistrate de președintele Curții de Justiție a Uniunii Europene la 13 decembrie 2005.
                  
               
                     (2)
                  
                  
                     Oficiul de Administrare și Plată a Drepturilor Individuale (PMO) din cadrul Comisiei Europene răspunde de administrarea și plata drepturilor financiare ale membrilor personalului Comisiei și, prin intermediul acordurilor privind nivelul serviciilor, ale membrilor personalului din anumite instituții și organe ale Uniunii.
                  
               
                     (3)
                  
                  
                     În temeiul acordului privind nivelul serviciilor încheiat între PMO și Secretariatul General al Consiliului (SGC) la 3 mai 2019, PMO răspunde de administrarea și plata drepturilor individuale, a drepturilor la pensie și a prestațiilor de șomaj pentru personalul SGC. În aceste domenii, PMO exercită anumite competențe ale autorității împuternicite să facă numiri și ale autorității împuternicite să încheie contracte de muncă în temeiul Deciziei (UE) 2019/792 a Consiliului (3).
                  
               
                     (4)
                  
                  
                     Acordul privind nivelul serviciilor din 3 mai 2019 prevede, printre altele, că domeniul de aplicare al serviciilor oferite de PMO poate fi extins pentru a acoperi și gestionarea asigurării împotriva riscurilor de boală profesională sau de accident ale personalului SGC. Având în vedere că condițiile privind această asigurare sunt comune tuturor instituțiilor și că PMO dispune de capacitățile și experiența necesare, este oportun ca astfel de servicii să fie încredințate PMO.
                  
               
                     (5)
                  
                  
                     În vederea unui transfer eficace al acestor servicii, Consiliul ar trebui să încredințeze PMO exercitarea competențelor relevante conferite autorității împuternicite să facă numiri și autorității împuternicite să încheie contracte de muncă pentru personalul SGC.
                  
               
                     (6)
                  
                  
                     Pentru a asigura securitatea juridică pentru personalul SGC, ar trebui clarificat faptul că cererile și plângerile referitoare la asigurarea împotriva riscurilor de boală profesională sau de accident urmează să fie înaintate Comisiei. În același scop, ar trebui clarificat faptul că orice căi de atac în fața Curții de Justiție a Uniunii Europene urmează să fie introduse împotriva Comisiei,
                  
               ADOPTĂ PREZENTA DECIZIE:
         
            Articolul 1
            
               (1)   Exercitarea competențelor conferite prin Statutul funcționarilor autorității împuternicite să facă numiri și prin Regimul aplicabil autorității împuternicite să încheie contracte de muncă în ceea ce privește personalul SGC este încredințată Oficiului de Administrare și Plată a Drepturilor Individuale (PMO), în legătură cu aplicarea articolului 73 din Statutul funcționarilor și a articolelor 28 și 95 din Regimul aplicabil.
            
            
               (2)   Cererile și plângerile referitoare la aspectele menționate la alineatul (1) din prezentul articol se adresează autorității împuternicite să facă numiri sau autorității împuternicite să încheie contracte de muncă din cadrul Comisiei în temeiul articolului 90c din Statutul funcționarilor și, respectiv, al articolelor 46 și 117 din Regimul aplicabil. Căile de atac în fața Curții de Justiție a Uniunii Europene cu privire la aspectele menționate la alineatul (1) din prezentul articol se introduc împotriva Comisiei în temeiul articolului 91a din Statutul funcționarilor și al articolelor 46 și 117 din Regimul aplicabil.
            
         
         
            Articolul 2
            Prezenta decizie intră în vigoare la 1 iulie 2021.
         
         
            Adoptată la Luxemburg, 22 iunie 2021.
            
               
                  Pentru Consiliu
               
               
                  Președintele
               
               A. P. ZACARIAS
            
         
         
            (1)  JO L 56, 4.3.1968, p. 1.
         
            (2)  JO L 39, 16.2.2017, p. 4.
         
            (3)  Decizia (UE) 2019/792 a Consiliului din 13 mai 2019 de încredințare către Comisia Europeană – Oficiul de Administrare și Plată a Drepturilor Individuale (PMO) – a exercitării anumitor competențe conferite autorității împuternicite să facă numiri și autorității împuternicite să încheie contracte de muncă (JO L 129, 17.5.2019, p. 3).